คิมซูฮยอน แถลงปมเดือด คิมแซรน ชาวเน็ตดูแล้วบอก “กลั้นขำ”!

โอ๊ยๆๆๆ วงการบันเทิงเกาหลีร้อนระอุยิ่งกว่าเตาปฏิกรณ์! เมื่อพระเอกค่าตัวแพงเบอร์ต้น ๆ อย่าง คิมซูฮยอน ต้องออกมาตั้งโต๊ะแถลงข่าวทั้งน้ำตา เมื่อวันที่ 31 มีนาคมที่ผ่านมา หลังเจอศึกหนักโดนแฉปมสัมพันธ์รักอื้อฉาวกับนักแสดงสาวผู้ล่วงลับ คิมแซรน งานนี้บอกเลยว่า ดราม่ามาเต็ม ชาวเน็ตเฝ้าหน้าจอแทบไม่กะพริบตาแถมมีคนดูไลฟ์ในจีนทะลุ 13 ล้านวิว! แต่เอ๊ะ!!… น้ำตาที่ไหลพราก ๆ เนี่ย ของจริง

หรือแค่การแสดงเรียกคะแนนสงสารกันแน่? เพราะหลายคนดูแล้วถึงกับบอกว่า “กลั้นขำ” ไม่ไหว!

เรื่องของเรื่องมันเริ่มมาจากช่องยูทูบสายแฉอย่าง Hoverlab (หรือ Garosero Research Institute ที่ทางครอบครัวคิมแซรนมอบหมายให้ปล่อยของ) ออกมาจุดประเด็นร้อนฉ่ากล่าวหาว่า พ่อหนุ่มคิมซูฮยอน วัย 37 ปี เนี่ย เคยคบหากับคิมแซรนตอนที่น้องอายุแค่ 15 ปี! แถมคบกันยาวนานถึง 6 ปีซึ่งข่าวมันแรงขึ้นไปอีก เพราะคิมแซรนเพิ่งถูกพบว่าเสียชีวิตในบ้านพักที่โซลเมื่อวันที่ 16 กุมภาพันธ์ 2568 ที่ผ่านมาด้วยวัยเพียง 24 ปี หลังจากเจอมรสุมข่าวฉาวเมาแล้วขับจนต้องพักงานไปเกือบสองปี

พอเจอข้อกล่าวหาแรงเบอร์นี้เข้าไป เฮียซูฮยอนที่เงียบมานาน (เห็นว่ากลัวกระทบซีรีส์ Queen of Tears ที่เพิ่งออนแอร์จบไปหมาด ๆ) ก็ทนไม่ไหว ต้องออกมาเคลียร์ตัวเองเป็นครั้งแรกในรอบหลายเดือน ในงานแถลงข่าวที่โรงแรมหรูในโซล เฮียแกเปิดฉากมาด้วยการโค้งขอโทษ แล้วก็ยอมรับแบบแมน ๆ ว่า “เคยคบกับคิมแซรนจริงครับ” แต่! ดอกจันตัวโต ๆ ว่า “คบกันแค่ประมาณ 1 ปี ตอนที่ฝ่ายหญิงบรรลุนิติภาวะแล้ว ไม่ใช่ตอนเป็นเด็ก 15 อย่างที่โดนกล่าวหาแน่นอน!”

เท่านั้นแหละค่ะคุณผู้ชม… ดราม่าบังเกิด! เพราะระหว่างแถลง พี่แกเล่นปล่อยโฮออกมาเป็นระยะ ๆ เช็ดน้ำมูกน้ำตาป้อย ๆ ปฏิเสธเสียงสั่นเครือว่า ไม่ได้คบเด็ก! แถมยืนยันว่า การที่คิมแซรนเลือกจบชีวิต ไม่ได้เกี่ยวกับความเฉยเมยของตัวเอง หรือเพราะต้นสังกัดไปกดดันเรื่องหนี้สินอะไรทั้งนั้น และที่สำคัญคือ พวกข้อความแชต รูปภาพ วิดีโอต่าง ๆ ที่หลุดว่อนเน็ตน่ะ “ของปลอมทั้งเพ!”

แต่ดูเหมือนการแถลงครั้งนี้จะยิ่งราดน้ำมันลงบนกองไฟ เพราะฝั่งครอบครัวคิมแซรนที่มอบหมายให้ Garosero เป็นกระบอกเสียง ก็ออกมาโต้กลับทันควันแบบหนังคนละม้วน! “ไม่ยอมรับ ไม่สลด แถมจะฟ้องกลับอีกเหรอ?” ทางนั้นยืนยันว่าหลักฐานที่ปล่อยออกมา ทั้งคลิปที่ซูฮยอนไปกินข้าวบ้านแซรนตอนดึก (20 มิ.ย. 2018 ก่อนวันเกิดครบ 18 ปีของแซรน) คลิปที่ซูฮยอนร้องเพลงให้ (21 มิ.ย. 2018) ภาพทริปสกี ภาพแซรนนอนหลับบนเตียง (ที่คาดว่าเป็นเตียงบ้านซูฮยอน) หรือแม้แต่ภาพที่ซูฮยอนเคยถ่ายแซรนตอนกินขนมในปี 2015 ซึ่งตอนนั้นน้องอายุแค่ 15-16 ปี ทั้งหมดคือเรื่องจริง! เกิดขึ้นตอนแซรนยังเป็นผู้เยาว์แน่นอน ไม่ได้คบกันแค่ปีเดียวอย่างที่อ้าง!

งานนี้ชาวเน็ตเลยเสียงแตกเป็นสองฝั่ง ฝั่งทีมซูฮยอนก็ให้กำลังใจ บอกเชื่อมั่นในตัวโอปป้า มีการจ้างรถทรักไปเปิดจอให้กำลังใจแถว ๆ ที่จัดงานแถลงข่าวด้วยนะเออ แต่ฝั่งที่ไม่เชื่อก็สับเละ! ทั้งในเกาหลี จีน และแพลตฟอร์ม X (ทวิตเตอร์เดิม) คอมเมนต์มารัว ๆ ว่า “น้ำตาจระเข้ชัดๆ” บ้างก็ว่า “คิดว่าพวกเราดูโง่ขนาดนั้นเลยเหรอ?” แถมยังแซะเรื่องที่มาแถลงข่าวทั้งที หน้าผมจัดเต็มเหมือนมาออกอิเวนต์มากกว่าคนกำลังเสียใจ หรือสำนึกผิดจริง ๆ ทำให้หลายคนดูไปก็แอบ “กลั้นขำ” ในความพยายาม (หรือการแสดง?) ของพระเอกหนุ่ม